**Kokousmuistio YVA-työryhmän 14. kokouksesta**

**Aika: Torstai 16.6.2016 klo. 9.00-11.30**

**Paikka: Muuttohaukka/SYKE**

**Paikalla:** Riitta Rönn, pj. (YM), Markus Tarasti (YM), Seija Rantakallio, (YM), Eriika Melkas (YM), Jaana Junnila (YM), Matti Laitio (YM), Mika Honkanen (TEM) (klo 11 asti), Marja-Terttu Parsama (Etelä-Suomen AVI), Timo Jokelainen (Lapin ELY) Riitta Turunen (Hämeen ELY), Tapani Veistola (Suomen luonnonsuojeluliitto), Jari Salila (OM), Ulla Hurmeranta (Suomen kuntaliitto), Satu Räsänen (EK), Lasse Tallskog (YM), Jorma Jantunen (SYKE), Sanna-Riikka Saarela (SYKE) ja Kimmo Heikkinen (SYKE).

1. Työryhmän kokouksen avaus

Puheenjohtaja avasi kokouksen.

2. Lausuntopalautteen esittely

Sanna-Riikka Saarela esitteli saadun palautteen yleisesti. Lausuntopyyntö lähetettiin 126 taholle, joista kokoukseen mennessä 80 on vastannut. Palautteesta on laadittu pikayhteenveto työryhmän ja sihteeristön käyttöön. Julkinen yhteenveto työstetään kesä-heinäkuun aikana. Lausuntopalautetta tullaan hyödyntämään HE:n jatkovalmistelussa, vaikutusten arvioinnissa ja toimeenpanon tukemisen suunnittelussa.

3. Linjattavat asiat

Lausuntopalaute käytiin yksityiskohtaisemmin läpi kunkin linjattavan kokonaisuuden osalta.

*YVAn ja hankekaavan yhdistäminen*

Seija Rantakallio esitteli yhdistämistä koskevan palautteen. Valtaosa lausunnonantajista kannatti A vaihtoehtoa. Osa ei ottanut kantaa tai kanta ei ollut selvä. EK ja sen alaiset liitot eivät pitäneet kumpaakaan vaihtoehtoa riittävänä. Keskustelun jälkeen pj. esitti yhteenvetona, että valmistelua jatketaan vaihtoehdon A pohjalta. Lisäksi lausuntoyhteenvedon osalta tarkistetaan vielä eri tahojen referointien oikeellisuus ja väärät referoinnit (ainakin Lapin ELYn lausunto) korjataan. Pj. toi myös esiin, että käynnissä olevalla aluehallinnon uudistuksella on myös oma merkityksensä YVAn ja hankekaavan yhdistämiselle. Pj. totesi myös, että keskustelussa esiin tullut YVA ja lupien suhde tulee osaltaan käsittelyyn ns. yhden luukun periaatteen toteuttamisessa.

*Nykyisen YVA-lain 5 §:n 2 mom. poistaminen*

Seija Rantakallio esitteli nykyisen YVA-lain 5 §:n 2 mom. poistamista koskevan palautteen. Joissakin lausunnoissa tuotiin esiin tarve nykyisen pykälän mahdollistaman toimintatavan säilyttämiselle ja se, että säännöksen poistamistarvetta ei ole HE-luonnoksessa perusteltu. Yhdessä lausunnossa tuotiin esiin myös perusteita pykälän poistamiselle.

Keskustelun jälkeen pj. esittämänä sovittiin, että nykyisen YVA-lain 5 §:n 2 momentin tai vastaavantyyppisen toimintatavan tarpeellisuutta ja sisältöä pohjustetaan tarkemmin kesän aikana kokoon kutsuttavassa ad hoc -ryhmässä elokuun loppuun mennessä ja sen jälkeen asiat tuodaan työryhmän kokoukseen. Työryhmän jäsentahot voivat halutessaan osallistua ad hoc –ryhmään. Pj esitti, että työryhmään yhdeksi jäseneksi kutsutaan Rambollin Tomi Rinne.

Lisäksi sovittiin, että ad hoc ryhmän tehtävänä on annettuja lausuntoja hyödyntäen tarkastella työryhmän lakiehdotuksen suhdetta YVA-direktiiviin vaatimuksiin ja tähän liittyen ns. gold-platingia.

 *Puutteellisen arviointiselostuksen täydentäminen*

Seija Rantakallio esitteli asiaa koskevan lausuntopalautteen. Esitettyä täydentämistä koskevaa säännöstä pidettiin joissakin lausunnoissa hyvänä, joissakin lausunnoissa tuotiin esiin siihen liittyviä epävarmuustekijöitä, mahdollisia ongelmia ja kehittämistarpeita (esim. tulisi luoda kriteerit tai raja-arvot sille, minkä suuruinen puute selostuksessa laukaisee täydennyspyyntötarpeen).

Käydyssä keskustelussa tarkentavien kriteerien laatimista pidettiin hankalana. Päätettiin säilyttää pykälä menettelyllisenä. Pykälän tekstin sanamuotoa ja pykälän perusteita tulisi kuitenkin kehittää jakovalmistelussa ottaen huomioon pykälää koskeva lausuntopalaute.

*Perustellun päätelmän ajantasaisuus*

Seija Rantakallio esitteli asiaa koskevan lausuntopalautteen. Palautteessa perusteltua päätelmää pidettiin yleisesti hyvänä lisäyksenä, mutta palautteessa tuotiin esiin myös useita asiaan liittyviä jatkotarkastelutarpeita, kuten: mikä on ajantasaistava viranomainen, millä aineistolla ajantasaistetaan, kenen pyynnöstä ajantasaistaminen tehdään ja onko tarpeen säätää asian tarkemmasta sisällöstä.

 Keskustelun jälkeen pj. esitti yhteenvetona, että säännöksen jatkopohdinnassa täytyy tarkastella säännöstä yhdessä puutteellisen arviointiselostuksen täydentämistä koskevan säännöksen kanssa. Jatkovalmistelua olisi hyvä tehdä sihteeristön ja AVIn ja ELYn edustajien yhteistyönä ottaen huomioon asiasta saatu lausuntopalaute.

*Natura-arviointi*

Eriika Melkas esitteli asiaa koskevan lausuntopalautteen. Naturan ja YVAn yhdistämistä pidettiin yleisesti kannatettavana. Keskustelun jälkeen sovittiin, että jatkovalmistelussa. pohditaan vielä LSL:n säännöksen sanamuotoa sekä valmistellaan asiasta jonkinlainen säännöskirjaus myös YVA-lakiin.

*Hankeluettelo*

Seija Rantakallio esitteli asiaa koskevaa lausuntopalautteen. Hankeluettelon siirtämistä lain liitteeksi pidettiin yleisesti hyvänä. Jotkut lausunnonantajista toivoivat hankeluettelon sisällön tarkistusta kokonaan tai joidenkin hanketyyppien osalta (mm. jätehankkeet ja kemikaalihankkeet). Keskustelun jälkeen pj. esitti yhteenvetona, että 6 e kohdan päivittäminen olisi tärkeätä ja, että hankeluettelon direktiivinmukaisuus käydään läpi ad hoc –ryhmässä.

*Lupalait*

Eriika Melkas esitteli asiasta saadun lausuntopalautteen ja YVA-direktiivin erilaiset heijastusvaikutukset lupalakeihin. Keskustelun jälkeen pj. esitti yhteenvetona, että lupahakemusten internet-nähtävilläoloa koskeva linjavalinta tehtävä seuraavassa kokouksessa ottaen huomioon myös mahdolliset heijastuvatikutukset muuhun lainsäädäntöön. Tavoitteena olisi löytää Suomelle sopiva ratkaisu. Sovittiin myös, että muilta osin lupalakeja koskeva jatkotarkastelu tehdään seuraavassa kokouksessa.

4. YVA-asetuksen muutostarpeet

Eriika Melkas esitteli laatimansa muistion YVA-asetuksen muutostarpeista

ja tähän liittyvän pykälätarkastelun lakiluonnoksen asetuksenantovaltuuksista niiltä osin kuin niissä on havaittavissa puutteita.

Sovittiin, että sihteeristö laatii asetusluonnoksesta uuden version seuraavaan kokoukseen. Valmistelun aikana käydään tarvittavat bilateraalikeskustelut relevanttien tahojen (esim. SYKE) kanssa.

5. Työryhmän loput kokoukset

Seuraava kokous pidetään elokuun viimeisellä viikolla. Sihteeristö on jäseniin yhteydessä ja esittää tarkempia kokousaikavaihtoehtoja.

6. Kokouksen päättäminen

 Puheenjohtaja päätti kokouksen.